નવી દિલ્હી– ભારતીય રેલવે કરાર આધારિત કર્મચારીઓ માટે લઘુત્તમ વેતન, વેતન ચૂકવણી, વગેરે જેવા મજૂર અધિકારોના ખાતરીબદ્ધ અમલને લગતી બાબતો માટે ખાસ ઇ-એપ્લિકેશન વિકસાવી રહી છે. રાજ્યસભા સાંસદ પરિમલ નથવાણીએ શતાબ્દી, રાજધાની, દુરન્તો વગેરે જેવી વિવિધ લાંબા અંતરની ટ્રેનોના રેલવે કોચમાં પરિચારકો તરીકે સેવા આપતા કર્મચારીઓની તકલીફો અંગે રેલવે પ્રધાનને પત્ર લખીને ચિંતા વ્યક્ત કરી હતી. જેના જવાબમાં કેન્દ્રીય રેલવેપ્રધાન પીયૂષ ગોયલે જણાવ્યું હતું કે, ભારતીય રેલવે ઇ-એપ્લીકેશન “કોન્ટ્રાક્ટ, લેબર પેમેન્ટ મેનેજમેન્ટ પોર્ટલ ઓન ઇન્ડિયન રેલવે” વિકસાવી રહી છે, જેમાં રેલવે ઠેકેદારો સાથે સંકળાયેલા કરાર આધારીત કર્મચારીઓના નામ, સરનામા, આધાર નંબર, બેંક વિગતો, વેતન ચૂકવણી, વગેરે જેવી વિગતો ઠેકેદારો દ્વારા દાખલ કરવામાં આવશે. આ ઇ-એપ્લિકેશન કોન્ટ્રાક્ટ સ્ટાફ માટે લઘુતમ વેતન, વેતન ચૂકવણી વગેરે જેવી મજૂર અધિકારોની બાબતોની અમલવારીને સુનિશ્ચિત કરશે.